Den svenske angriber Rasmus Jönsson har været blandt AaB's træner Kent Nielsens foretrukne til startopstillingen i samtlige fem ligakampe i dette forår. Men søndagens topkamp mod FC København bliver uden ham. Rasmus Jönsson døjer med en skade og var ikke blandt de 18 spillere i truppen, som Kent Nielsen nominerede efter lørdagens træning. Det kan blive en svækkelse af AaB-holdet, da Jönsson har scoret i tre af de seneste seks ligakampe for klubben. Kent Nielsen, der også må undvære Henrik Dalsgaard, kan dog finde trøst i, at den litauiske angriber Lukas Spalvis også er i god målform for tiden. Han scorede begge nordjyske mål i sidste søndags nederlag på 2-3 til Sønderjyske, og han gentog bedriften med to scoringer, da AaB torsdag sejrede 3-1 ude mod Horsens i den første pokalsemifinale. Inden søndagens topkamp ligger AaB på andenpladsen i Superligaen med 40 point, mens topholdet FC Midtjylland har 42 point. FC København indtager tredjepladen med 36 point. Søndagens kamp i Aalborg begynder klokken 19.

Referat:
Den svenske angriber Rasmus Jönsson bliver ikke klar til topkampen mellem AaB og FC København.